**ŠTATÚT OBECNÝCH NOVÍN LIPTOVSKÁ TEPLIČKA**

**P R V Á H L A V A**

**§ 1**

**Názov a registrácia novín**

1. Noviny občanov Liptovskej Tepličky – pod názvom *Liptovská Teplička* sú zaregistrované

v zozname periodickej tlače Ministerstva kultúry Slovenskej republiky.

2. Na základe žiadosti o zápis do zoznamu periodickej tlače boli Ministerstvom kultúry

Slovenskej republiky noviny zaregistrované pod číslom EV 5882/020 v súlade so zákonom NR SR č. 167/2008 Z. z. o periodickej tlači a agentúrnom spravodajstve a o zmene a doplnení

niektorých zákonov (ďalej len Tlačový zákon). Na základe normy STN ISO 3297 Informácie

a dokumentácia bolo Univerzitnou knižnicou v Bratislave novinám pridelené ISSN 1338-8266.

**§ 2**

**Vydavateľ, sídlo, prevádzka**

1. Noviny Liptovská Teplička vydáva Obec Liptovská Teplička, Ul. Štefana Garaja 398/16, 059 40 Liptovská Teplička, IČO: 00326330.

**§ 3**

**Vydavateľské podmienky, rozsah a náklad**

1. Periodicita: občasník 2 – 4 čísla ročne, formát: A4, náklad: 450 ks.

2. Rozsah bežného čísla: text 4 - 10 strán.

3. V odôvodnených prípadoch môže byť periodicita, rozsah a náklad upravený na návrh redakčnej rady.

**§ 4**

**Povinnosti vydavateľa**

1. V súlade s Tlačovým zákonom je vydavateľ periodickej tlače povinný zabezpečiť, aby každé vydanie periodickej tlače obsahovalo názov periodickej tlače, periodicitu vydávania, údaje o vydavateľovi periodickej tlače a to: názov, sídlo a identifikačné číslo, dátum vydania, poradové číslo a ročník vydávania periodickej tlače, evidenčné číslo periodickej tlače a pridelené ISSN.

2. Podľa § 3 zákona NR SR č. 212/1997 Z. z. o povinných výtlačkoch periodických publikácií, neperiodických publikácií a rozmnoženín audiovizuálnych diel v znení neskorších predpisov je vydavateľ povinný bezplatne a na svoje trovy odovzdať do troch dní od začatia rozširovania zasielať povinný výtlačok subjektom podľa prílohy č. 1 tohto zákona.

3. Prípadné zmeny pri vydávaní periodika hlási vydavateľ registrujúcemu orgánu v súlade s Tlačovým zákonom. Registrácia stratí platnosť a oprávnenie vydávať noviny, ak sa preruší vydávanie novín na dobu dlhšiu ako jeden rok.

4. Vydavateľ je povinný zabezpečiť, aby noviny neobsahovali informácie, ktoré sú v rozpore s pravidlami volebnej kampane do NR SR a orgánov územnej samosprávy, kampane pred voľbou prezidenta SR, ako aj pravidlami kampane pred referendom.

5. Vydavateľ úzko spolupracuje so štátnymi orgánmi vo veciach týkajúcich sa zásadných otázok periodickej tlače.

**D R U H Á H L A V A**

**§ 5**

**Rozpočet, financovanie a odmeňovanie**

1. Príjmy novín plynú najmä z inzercie, reklamy, sponzorských a iných príspevkov.

2. Finančný príspevok (ročný) na vydávanie novín je určený rozpočtom obce.

**T R E T I A H L A V A**

**§ 6**

**Postavenie vydavateľa, redakčnej rady**

1. Za noviny zodpovedá vydavateľ, na ktorého sa vzťahujú všetky ustanovenia platné pre vydavateľa.

**§ 7**

**Práva a povinnosti redakčnej rady**

1. Redakčnú radu tvorí šéfredaktor (kultúrny referent obce) a 4 členovia redakčnej rady ( 1 pracovník obecného úradu, 2 poslanci obecného zastupiteľstva, 1 verejnosť).

2. Šéfredaktor zvoláva a vedie zasadnutia redakčnej rady, vystupuje v mene rady.

3. Členov redakčnej rady navrhuje starosta obce, obecné zastupiteľstvo a schvaľuje obecné zastupiteľstvo.

4. Redakčná rada je poradným a pomocným orgánom šéfredaktora.

5. Členstvo v redakčnej rade je dobrovoľné. Členom rady sa môže stať občan s trvalým pobytom v obci Liptovská Teplička, ktorý sám požiada o členstvo a redakčná rada s jeho členstvom súhlasí.

6. Redakčná rada môže prizvať na svoje zasadnutie aj jej nečlenov, a to bez finančného ohodnotenia.

7. Redakčná rada sa schádza vždy k nasledujúcemu číslu.

8. Redakčná rada dbá na vyváženosť a objektivitu poskytovaných informácií. Vyhradzuje si právo odmietnuť uverejniť invektívy, osočujúci, či urážajúci príspevok.

9. Redakčná rada pripomienkuje a schvaľuje koncepciu a obsah každého vydania.

10. Rozsah právomocí redakčnej rady je určený štatútom.

11. Redakčná rada sa podieľa na riadení a rozhoduje o základných otázkach novín:

a) navrhuje štatút novín a jeho zmeny,

b) určuje zásady prípravy novín,

c) schvaľuje koncepciu novín,

d) rozhoduje o obsahu daného čísla,

e) navrhuje a schvaľuje obsah vydania mimoriadneho čísla novín.

12. Obecné zastupiteľstvo určuje výšku poplatku za zverejnenie inzercie v obecných novinách.

13. Redakčná rada pracuje výlučne v zmysle Tlačového zákona ako kolektívny orgán.

14. Redakčná rada zverejňuje príspevok:

a) členov redakčnej rady,

b) predsedov občianskych združení, spolkov a organizácií pôsobiacich v obci,

c) každého poslanca obecného zastupiteľstva týkajúci sa problematiky obce, najviac však jeden príspevok v čísle, v rozsahu maximálne 30 riadkov. Za jeho obsah zodpovedá každý sám. To znamená, že zo zodpovednosti sa vyníma redakčná rada v zmysle tlačového zákona (s výnimkou pravopisných a štylistických úprav),

d) občana obce nepolitického charakteru, najviac však jeden príspevok v čísle, v rozsahu maximálne 30 riadkov. Za jeho obsah zodpovedá každý sám. To znamená, že zo zodpovednosti sa vyníma redakčná rada v zmysle tlačového zákona (s výnimkou pravopisných a štylistických úprav),

e) občana obce týkajúci sa problematiky obce, najviac však jeden príspevok v čísle, v rozsahu maximálne 30 riadkov. Za jeho obsah zodpovedá každý sám. To znamená, že zo zodpovednosti sa vyníma redakčná rada v zmysle tlačového zákona (s výnimkou pravopisných a štylistických úprav),

f.) inzerciu (okrem inzercie politického charakteru).

15. Noviny uverejňujú materiály v nasledujúcom poradí: 1) príspevky o činnosti OcÚ a aktuality obce, 2) ostatné príspevky.

16. Redakčná rada si vyhradzuje právo odmietnuť uverejniť invektívny, osočujúci, či urážajúci príspevok.

17. Redakčná rada rozhoduje o distribúcii novín.

18. Príspevky, ktoré sú identické s materiálom uverejneným v iných regionálnych novinách má právo redakcia krátiť, inak upraviť, resp. vôbec neuverejniť. Ak ide o faktografické materiály, zváži redakčná rada.

19. Členovia redakčnej rady používajú pri výkone svojej činnosti ochranu podľa platných predpisov proti všetkým formám nátlaku smerujúceho k mareniu ich činnosti.

20. Redakčná rada prerokováva pripomienky a návrhy čitateľov a prijíma k nim aj príslušné stanovisko a závery.

21. Zasadnutia redakčnej rady sú neverejné. O prípadnej účasti verejnosti na zasadnutí redakčnej rady rozhodujú jej členovia hlasovaním. Redakčná rada môže prizvať na rokovanie starostu obce, poslancov obecného zastupiteľstva a podľa potreby odborných pracovníkov obecného úradu.

22. Rokovania redakčnej rady sa môžu na požiadanie zúčastniť: starosta obce a poslanci obecného zastupiteľstva, ktorí nie sú členmi redakčnej rady, bez práva hlasovať.

23. Vydavateľ vedie evidenciu jednotlivých vydaní novín.

**Š T V R T Á H L A V A**

**§ 10**

**Obsahová náplň novín**

1. Poslaním novín je informovať občanov obce o činnosti samosprávy, o spoločenskom, kultúrnom, športovom a spolkovom živote v obci, o činnosti inštitúcií, školstve, plánoch, histórii, osobnostiach, zaujímavostiach a pod.

2. Noviny sú politicky nezávislé určené občanov obce a regiónu.

3. Noviny si budú udržiavať spravodajský charakter.

5. V čase volebnej kampane budú postupovať v zmysle platnej legislatívy.

**P I A T A H L A V A**

**§ 11**

**Záverečné a prechodné ustanovenia**

1. Štatút obecných novín Liptovská Teplička určuje, mení a dopĺňa obecné zastupiteľstvo nadpolovičnou väčšinou prítomných poslancov.

2. Tento štatút vychádza z ustanovení Tlačového zákona.

3. Tento štatút bol schválený Obecným zastupiteľstvom v Liptovskej Tepličke dňa 10. 9. 2020

uznesením č. 39/2020

4. Štatút nadobúda účinnosť dňom: 15. 9. 2020

V Liptovskej Tepličke 10. 9. 2020

Mgr. Slavomír Kopáč

starosta obce